F’event ta’ żborż (l-Artikolu 41c(1)) l-iSGD parteċipanti ġġarrab telf eċċessiv jekk l-ammont totali li ħallset lura lid-depożitanti (l-Artikolu 8 tad-Direttiva) jaqbeż is-somma ta’ (a) l-ammont li tkun ġabret fi proċedimenti ta’ insolvenza fuq il-pretensjonijiet ta’ depożiti li tkun kisbet (l-Artikolu 9(2), l-ewwel sentenza, tad-Direttiva SGD) billi tikkumpensa lid-depożitanti, (b) l-ammont ta’ mezzi finanzjarji disponibbli li l-iSGD parteċipanti ipotetikament għandu jkollha fis-seħħ minħabba l-perkors ta’ finanzjament stabbilit fl-Artikolu 41j, u (c) l-ammont ta’ kontribuzzjonijiet (ex-post) straordinarji li l-iSGD parteċipanti tista’ tiġbor fi żmien sena mill-event ta’ żborż.

5.5.3.Kontribuzzjonijiet straordinarji ex post

In-newtralità f’termini ta’ spejjeż hija prevista fl-Artikolu 74c(4): (a) Il-kontribuzzjonijiet ex-ante li l-banek iħallsu lill-Fond ta’ Assigurazzjoni tad-Depożiti jgħoddu fir-rigward tal-livell fil-mira li l-iSGD parteċipanti teħtieġ tilħaq skont id-Direttiva; (b) jekk, sa tmiem il-fażi ta’ żvilupp (it-3 ta’ Lulju 2024 jew wara), SGD tkun ikkonformat mal-perkors preċiż ta’ finanzjament (l-Artikolu 41j) u l-banek membri tagħha jkunu ħallsu l-kontribuzzjonijiet kollha li kienu dovuti lid-DIF, dawn il-kontribuzzjonijiet jikkostitwixxu l-ammont ta’ kontribuzzjonijiet neċessarji sabiex jintlaħaq il-livell nazzjonali fil-mira ta’ 0,8 %; u (c) l-Istati Membri parteċipanti jistgħu jħallu lill-iSGD tagħhom biex iqisu l-kontribuzzjonijiet li l-banek membri tagħhom ħallsu lill-EDIS meta jikkalkolaw il-livell ta’ kontribuzzjonijiet u/jew jirrimborżaw lill-banek membri tagħhom mill-mezzi finanzjarji disponibbli tagħhom sa fejn dawn jeċċedu l-ammonti stipulati fil-perkors preċiż ta’ finanzjament.

Barra mill-ġbir ta’ kontribuzzjonijiet ex-ante u ex-post, il-Bord jista’ jikkuntratta sorsi finanzjarji addizzjonali għall-Fond ta’ Assigurazzjoni tad-Depożiti. Bis-sostituzzjoni gradwali tal-finanzjament fil-livell tal-iSGD parteċipanti, jista’ jitlob self mill-iskemi ta’ garanzija tad-depożiti rikonoxxuti fi Stati Membri mhux parteċipanti li jistgħu jieħdu deċiżjoni fuq talba bħal din f’konformità mal-Artikolu 12 tad-Direttiva (l-Artikolu 74g). Biex tinkiseb ir-reċiproċità, il-Bord jista’, min-naħa tiegħu, jiddeċiedi wkoll li jagħti self lil skemi ta’ garanzija tad-depożiti fi Stati Membri mhux parteċipanti.

(17)L-EDIS għandha tevolvi progressivament minn skema ta’ riassigurazzjoni fi skema ta’ koassigurazzjoni mutwalizzata bis-sħiħ fuq għadd ta’ snin. Fil-kuntest tal-isforzi biex japprofondixxu l-UEM, flimkien mal-ħidma dwar l-istabbiliment ta’ arranġamenti ta’ finanzjament tranżitorju għall-Fond Uniku ta’ Riżoluzzjoni (SRF) u dwar l-iżvilupp ta’ garanzija ta’ kontinġenza fiskali komuni, dan il-pass huwa meħtieġ biex jitnaqqsu r-rabtiet bejn il-banek u s-sovrani fi Stati Membri individwali permezz ta’ passi lejn kondiviżjoni tar-riskji bejn l-Istati Membri kollha fl-Unjoni Bankarja, u b’hekk isaħħu l-Unjoni Bankarja fil-kisba tal-għan ewlieni tagħha. Madankollu, kondiviżjoni tar-riskji bħal din implikata b’passi biex tissaħħaħ l-Unjoni Bankarja għandha tipproċedi b’mod parallel ma’ miżuri li jnaqqsu r-riskji maħsuba biex ikissru r-rabta bejn il-banek u s-sovrani b’mod iktar dirett.

(18)L-EDIS għandha tkun stabbilita fi tliet stadji sekwenzjali, l-ewwel skema ta’ riassigurazzjoni li tkopri sehem min-nuqqas ta’ likwidità u tat-telf eċċessiv tal-iSGD parteċipanti, segwita minn skema ta’ koassigurazzjoni li tkopri sehem dejjem jikber gradwalment tan-nuqqas ta’ likwidità u t-telf tal-iSGD parteċipanti u eventwalment tirriżulta fi skema ta’ assigurazzjoni sħiħa li tkopri l-bżonnijiet kollha ta’ likwidità u telf tal-iskemi ta’ garanzija tad-depożiti parteċipanti.

(19)Fl-istadju ta’ riassigurazzjoni, u sabiex tiġi limitata l-obbligazzjoni tal-Fond Ewropew ta’ Assigurazzjoni tad-Depożiti (“il-Fond ta’ Assigurazzjoni tad-Depożiti”) u sabiex jitnaqqas ir-riskju ta’ periklu morali fil-livell nazzjonali, assistenza mill-Fond ta’ Assigurazzjoni tad-Depożiti tista’ tiġi mitluba biss jekk l-iSGD nazzjonali tkun ġabret kontribuzzjonijiet ex-ante f’konformità ma’ perkors preċiż ta’ finanzjament, u jekk l-ewwel nett teżawrixxi dawn il-fondi. Madankollu, sa fejn SGD nazzjonali tkun ġabret fondi iktar minn dak meħtieġ mill-perkors ta’ finanzjament, għandha bżonn biss tuża l-fondi li ġabret sabiex tkun konformi mal-perkors ta’ finanzjament qabel tkun tista’ tirċievi kopertura mill-EDIS. Għaldaqstant, l-iSGD li ġabru iktar fondi milli hemm bżonn sabiex ikunu konformi mal-perkors ta’ finanzjament ma għandhomx ikunu f’pożizzjoni agħar minn dawk li ġabru fondi li ma jaqbżux il-livelli stipulati fil-perkors ta’ finanzjament.

(20)Peress li l-Fond ta’ Assigurazzjoni tad-Depożiti, fl-istadju ta’ riassigurazzjoni, jipprovdi biss sors addizzjonali ta’ finanzjament u jdgħajjef biss ir-rabta bejn il-banek u s-sovrani nazzjonali tagħhom, mingħajr iżda ma jiżgura li d-depożitanti kollha fl-Unjoni Bankarja jgawdu minn livell indaqs ta’ ħarsien, l-istadju ta’ riassigurazzjoni għandu, wara tliet snin, javvanza gradwalment għal skema ta’ koassigurazzjoni u finalment għal skema ta’ koassigurazzjoni mutwalizzata bis-sħiħ.

(21)Filwaqt li l-istadji ta’ riassigurazzjoni u koassigurazzjoni jaqsmu bosta karatteristiċi komuni, filwaqt li jiżguraw evoluzzjoni gradwali bla xkiel, l-iżborżi fl-istadju ta’ koassigurazzjoni jinqasmu bejn l-iSGD nazzjonali u l-Fond ta’ Assigurazzjoni tad-Depożiti mill-ewwel euro ta’ telf. Il-kontribuzzjoni relattiva tal-Fond ta’ Assigurazzjoni tad-Depożiti tiżdied gradwalment sa mija fil-mija, li tirriżulta fil-mutwalizzazzjoni sħiħa tar-riskju tad-depożitant madwar l-Unjoni Bankarja wara erba’ snin.

(22)Għandu jkun hemm salvagwardji fl-EDIS sabiex jiġi llimitat ir-riskju ta’ periklu morali u sabiex jiżguraw li l-kopertura tal-EDIS tkun prevista biss meta l-iSGD nazzjonali jaġixxu b’mod prudenti. L-ewwel nett, l-iSGD nazzjonali għandhom ikunu konformi mal-obbligi tagħhom skont dan ir-Regolament, id-Direttiva 2014/49/UE u liġi rilevanti oħra tal-UE, b’mod partikolari l-obbligu tagħhom li jiżviluppaw il-fondi tagħhom f’konformità mal-Artikolu 10 tad-Direttiva 2014/49/UE kif speċifikat ulterjorment f’dan ir-Regolament. Sabiex jibbenefikaw minn kopertura tal-EDIS, l-iSGD parteċipanti jeħtieġ li jiġbru kontribuzzjonijiet ex-ante f’konformità mal-perkors preċiż ta’ finanzjament. Dan jimplika wkoll li l-possibbiltà ta’ tnaqqis fil-livell fil-mira skont l-Artikolu 10(6) tad-Direttiva 2014/49/UE mhuwiex disponibbli iktar jekk l-iSGD trid tibbenefika mill-EDIS. It-tieni nett, f’każ ta’ event ta’ żborż jew fejn il-fondi tagħha jintużaw f’riżoluzzjoni, SGD nazzjonali għandha ġġarrab is-sehem ġust tagħha. Għaldaqstant għandha tkun mitluba biex tiġbor il-kontribuzzjonijiet ex-ante mill-membri tagħha sabiex jirrifornu l-fond tagħhom u biex iħallsu lura lill-EDIS sal-punt li l-finanzjament li tkun irċeviet inizjalment jaqbeż is-sehem tat-telf li għandu jiġġarrab mill-EDIS. It-tielet nett, wara event ta’ żborż, l-iSGD nazzjonali għandha timmassimizza r-rikavat mill-proprjetà tal-insolvenza u tħallas lura lill-Bord u l-Bord għandu jkollu biżżejjed setgħat biex iħares id-drittijiet tiegħu. Ir-raba’ nett, il-Bord għandu jkollu s-setgħat biex jirkupra l-finanzjament kollu jew parti minnu f’każ li SGD parteċipanti ma kinitx konformi ma’ obbligi ewlenin.

(23)Il-Fond ta’ Assigurazzjoni tad-Depożiti huwa element essenzjali li mingħajru l-istabbiliment progressiv tal-EDIS ma jinkisibx. Sistemi nazzjonali ta’ finanzjament differenti ma jipprovdux għal assigurazzjoni omoġenja tad-depożitu madwar l-Unjoni Bankarja. Matul it-tliet stadji, il-Fond ta’ Assigurazzjoni tad-Depożiti għandu jgħin biex jiġi żgurat ir-rwol ta’ stabilizzazzjoni tal-iSGD, livell għoli uniformi ta’ ħarsien lid-depożitanti kollha f’qafas armonizzat madwar l-Unjoni u l-evitar ta’ ħolqien ta’ ostakli għall-eżerċitar tal-libertajiet fundamentali jew id-distorsjoni tal-kompetizzjoni fis-suq intern minħabba l-livelli differenti ta’ ħarsien fil-livell nazzjonali.

(24)Il-Fond ta’ Assigurazzjoni tad-Depożiti għandu jkun iffinanzjat permezz ta’ kontribuzzjonijiet diretti mill-banek. Id-deċiżjonijiet meħudin fl-EDIS, li jeħtieġu l-użu tal-Fond ta’ Assigurazzjoni tad-Depożiti jew skema ta’ garanzija tad-depożiti nazzjonali ma għandhomx jaffettwaw ir-responsabbiltajiet fiskali tal-Istati Membri. F’dak ir-rigward, hija biss l-għajnuna finanzjarja pubblika straordinarja li għandha titqies bħala interferenza mas-sovranità baġitarja u mar-responsabbiltajiet fiskali tal-Istati Membri.

(25)Dan ir-Regolament jistabbilixxi l-modalitajiet għall-użu tal-Fond ta’ Assigurazzjoni tad-Depożiti u l-kriterji ġenerali sabiex ikunu determinati l-iffissar u l-kalkolazzjoni ta’ kontribuzzjonijiet ex-ante u ex-post u jistipula s-setgħat tal-Bord għall-użu u l-ġestjoni tal-Fond ta’ Assigurazzjoni tad-Depożiti.

(26)Il-kontribuzzjonijiet ikunu imposti b’mod dirett fuq il-banek sabiex jiffinanzjaw il-Fond ta’ Assigurazzjoni tad-Depożiti. Il-Bord jiġbor il-kontribuzzjonijiet u jamministra l-Fond ta’ Assigurazzjoni tad-Depożiti, filwaqt li l-iSGD nazzjonali jkomplu jiġbru l-kontribuzzjonijiet nazzjonali u jamministraw il-fondi nazzjonali. Sabiex ikunu żgurati kontribuzzjonijiet ġusti u armonizzati għall-banek parteċipanti u sabiex ikunu pprovduti inċentivi għall-ħidma taħt mudell li jippreżenta inqas riskju, iż-żewġ kontribuzzjonijiet lill-EDIS u lill-iSGD nazzjonali għandhom ikunu kkalkolati abbażi tad-depożiti koperti u fattur ta’ aġġustament għar-riskju għal kull bank. Matul il-perjodu ta’ riassigurazzjoni, il-fattur ta’ aġġustament għar-riskju għandu jikkunsidra l-grad tar-riskju mġarrab minn bank relattiv għall-banek l-oħrajn kollha affiljati mal-istess SGD parteċipanti. Ladarba jintlaħaq l-istadju tal-koassigurazzjoni, il-fattur ta’ aġġustament għar-riskju għandu jqis il-grad tar-riskju mġarrab minn bank relattiv għall-banek l-oħra kollha stabbiliti fl-Istati Membri parteċipanti. Dan jiżgura li, b’mod ġenerali, l-EDIS tkun newtrali fejn jidħlu spejjeż għall-banek u l-iSGD nazzjonali u tevita kwalunkwe ridistribuzzjoni tal-kontribuzzjonijiet waqt il-fażi ta’ żvilupp tal-Fond ta’ Assigurazzjoni tad-Depożiti.

(27)Bħala prinċipju, il-kontribuzzjonijiet għandhom jinġabru mill-industrija qabel kwalunkwe azzjoni ta’ assigurazzjoni tad-depożiti u indipendentement minnha. Meta l-finanzjament minn qabel ma jkunx biżżejjed biex ikopri t-telf jew l-kostijiet imġarrba bl-użu tal-Fond ta’ Assigurazzjoni tad-Depożiti, għandhom jinġabru kontribuzzjonijiet addizzjonali biex ikopru l-kostijiet jew it-telf addizzjonali. Barra minn hekk, il-Fond ta’ Assigurazzjoni tad-Depożiti għandu jkun jista’ jikkuntratta teħid ta’ self jew forom oħra ta’ għajnuna minn istituzzjonijiet tal-kreditu jew partijiet terzi oħra fil-każ li l-kontribuzzjonijiet ex ante u ex post ma jkunux immedjatament aċċessibbli jew ma jkoprux l-kostijiet imġarrba bl-użu tal-Fond ta’ Assigurazzjoni tad-Depożiti fir-rigward ta’ azzjonijiet ta’ assigurazzjoni tad-depożiti.

(28)Sabiex tintlaħaq massa kritika u jiġu evitati effetti proċikliċi li jinħolqu kieku l-Fond ta’ Assigurazzjoni tad-Depożiti kellu jiddependi biss fuq kontribuzzjonijiet ex post fi kriżi sistemika, huwa indispensabbli li l-mezzi finanzjarji disponibbli ex ante tal-Fond ta’ Assigurazzjoni tad-Depożiti jammontaw mill-inqas għal ċertu livell fil-mira minimu.

(29)Il-livell fil-mira inizjali u finali tal-Fond ta’ Assigurazzjoni tad-Depożiti għandu jkun stabbilit bħala perċentwal tal-livelli fil-mira minimi totali tal-SGD parteċipanti. Għandu jilħaq progressivament 20 % ta’ erbgħa minn kull disgħa tal-livelli fil-mira minimi totali sa tmiem il-perjodu ta’ riassigurazzjoni u s-somma tal-livelli fil-mira minimi kollha sa tmiem il-perjodu ta’ koassigurazzjoni. Il-possibbiltà li ssir applikazzjoni biex ikun awtorizzat livell fil-mira aktar baxx f’konformità mal-Artikolu 10(6) tad-Direttiva 2014/49/UE ma għandhiex tkun ikkunsidrata meta jiġu ffissati l-livelli fil-mira inizjali jew finali tal-Fond ta’ Assigurazzjoni tad-Depożiti. Qafas ta’ żmien xieraq għandu jiġi stipulat biex jintlaħaq il-livell fil-mira għall-Fond ta’ Assigurazzjoni tad-Depożiti.

(30)L-iżgurar ta’ finanzjament effettiv u suffiċjenti tal-Fond ta’ Assigurazzjoni tad-Depożiti huwa importanti ħafna għall-kredibbiltà tal-EDIS. Il-kapaċità tal-Bord biex jikkuntratta mezzi alternattivi ta’ finanzjament għall-Fond ta’ Assigurazzjoni tad-Depożiti għandha tissaħħaħ b’tali mod li tottimizza l-ispejjeż tal-finanzjament u tippreserva l-affidabbiltà kreditizja tal-Fond ta’ Assigurazzjoni tad-Depożiti. Immedjatament wara d-dħul fis-seħħ ta’ dan ir-Regolament, għandhom jittieħdu l-passi neċessarji mill-Bord f’kooperazzjoni mal-Istati Membri parteċipanti għall-iżvilupp tal-metodi u modalitajiet xierqa li jippermettu t-tisħiħ tal-kapaċità tas-self tal-Fond ta’ Assigurazzjoni tad-Depożiti li għandha tkun fis-seħħ sad-data tal-applikazzjoni ta’ dan ir-Regolament.

(31)Huwa neċessarju li jiġi żgurat l-Fond ta’ Assigurazzjoni tad-Depożiti jkun disponibbli bis-sħiħ għall-finijiet tal-iżgurar tal-garanzija tad-depożiti. Għaldaqstant, il-Fond ta’ Assigurazzjoni tad-Depożiti għandu jintuża primarjament għall-implimentazzjoni effiċjenti tar-rekwiżiti u tal-azzjonijiet ta’ garanzija tad-depożiti. Barra minn hekk, għandu jintuża biss skont l-għanijiet u l-prinċipji tal-garanzija tad-depożiti applikabbli. Taħt ċerti kundizzjonijiet, il-Fond ta’ Assigurazzjoni tad-Depożiti jista’ wkoll jipprovdi finanzjament fejn il-mezzi finanzjarji disponibbli ta’ SGD jintużaw f’riżoluzzjoni skont l-Artikolu 79 ta’ dan ir-Regolament.

(32)Sabiex jiġi protett il-valur tal-ammonti miżmuma fil-Fond ta’ Assigurazzjoni tad-Depożiti, dawn l-ammonti għandhom jiġu investiti f’assi sikuri, diversifikati u likwidi biżżejjed.

(33)Fejn kooperazzjoni mill-qrib ta’ Stat Membru parteċipanti li l-munita tiegħu mhijiex l-euro mal-BĊE tiġi terminata skont l-Artikolu 7 tar-Regolament (UE) Nru 1024/2013, għandha tittieħed deċiżjoni dwar il-qsim ġust tal-kontribuzzjonijiet kumulati tal-Istat Membru parteċipanti kkonċernat filwaqt li jitqiesu l-interessi tal-Istat Membru parteċipanti kkonċernat kif ukoll tal-Fond ta’ Assigurazzjoni tad-Depożiti.

(34)Sabiex ikunu ggarantiti l-awtonomija u l-indipendenza sħiħa tiegħu meta jitwettqu azzjonijiet ta’ assigurazzjoni tad-depożiti skont dan ir-Regolament, il-Bord għandu jingħata baġit awtonomu bi dħul minn kontribuzzjonijiet obbligatorji mill-istituzzjonijiet fl-Istati Membri parteċipanti. Dan ir-Regolament għandu jkun mingħajr preġudizzju għall-ħila tal-Istati Membri li jimponu tariffi li jkopru l-ispejjeż amministrattivi tal-iSGD nazzjonali jew tal-awtoritajiet maħtura tagħhom.

(35)Meta l-kriterji kollha rigward l-użu tal-Fond ta’ Assigurazzjoni tad-Depożiti jkunu ssodisfati, il-Bord għandu jipprovdi l-finanzjament rilevanti u l-kopertura tat-telf lill-iSGD nazzjonali.

(36)Il-Bord għandu jaħdem f’sessjonijiet konġunti-plenarji, plenarji u eżekuttivi. Il-Bord, fis-sessjoni eżekuttiva tiegħu, għandu jħejji d-deċiżjonijiet kollha dwar il-proċeduri ta’ żborż u, kemm jista’ jkun possibbli, jadotta dawk id-deċiżjonijiet. Rigward l-użu tal-Fond ta’ Assigurazzjoni tad-Depożiti, huwa importanti li ma jkunx hemm vantaġġi għal min jidħol l-ewwel u li jsir monitoraġġ tal-ħruġ ta’ flus mill-Fond ta’ Assigurazzjoni tad-Depożiti. Ladarba l-użu akkumulat nett tal-Fond ta’ Assigurazzjoni tad-Depożiti fit-tnax-il xahar konsekuttivi ta’ qabel jilħaq il-limitu ta’ 25 % tal-livell fil-mira finali, is-sessjoni plenarja għandha tevalwa l-applikazzjoni tal-azzjonijiet tal-assigurazzjoni tad-depożiti jew il-parteċipazzjonijiet f’azzjonijiet ta’ riżoluzzjoni u l-użu tal-Fond ta’ Assigurazzjoni tad-Depożiti, u għandha tipprovdi gwida li s-sessjoni eżekuttiva għandha ssegwi f’deċiżjonijiet sussegwenti. Il-gwida għas-sessjonijiet eżekuttivi għandha, b’mod partikolari, tiffoka fuq l-iżgurar tal-applikazzjoni non-diskriminatorja tal-azzjonijiet tal-assigurazzjoni tad-depożiti jew parteċipazzjoni f’azzjonijiet tar-riżoluzzjoni, dwar miżuri li għandhom jittieħdu sabiex jiġi evitat it-tnaqqis tal-Fond ta’ Assigurazzjoni tad-Depożiti.